## Miguel Barrachina: “Destinem 17 milions d’euros en ajudes per a agricultors i ramaders de manera directa i sense tràmits burocràtics”

*** El conseller d’Agricultura ha comparegut en les Corts per a exposar el Decret llei del Consell d’ajudes per a la sequera que beneficiarà fins a 29.500 agricultors i ramaders de la Comunitat Valenciana
* “Amb esta ajuda volem evitar l’abandó de 175.000 hectàrees i garantir la supervivència de 182.719 caps de bestiar”
* “Estem al costat dels agricultors i ramaders amb mesures que alleugen la situació que estan travessant”**

El conseller d’Agricultura, Aigua, Ramaderia i Pesca, Miguel Barrachina, ha informat que el Consell de Carlos Mazón ha aportat 17 milions d’euros “en solitari i en temps rècord” per a ajudar els agricultors i ramaders de la Comunitat Valenciana “en reconeixement al seu esforç i lliurament”.

Barrachina ha comparegut en les Corts per a informar sobre el Decret llei 10/2014 del Consell d’ajudes per a la sequera, que beneficiarà 29.500 agricultors i ramaders de tota la Comunitat, als quals ha qualificat “d’herois del camp” i als quals ha volgut retre homenatge per la situació d’extrema sequera que venen patint des de març i que estava posant en risc la supervivència del bestiar.

“Són agents mediambientals, són el tallafoc més eficaç i els qui més mereixen la nostra ajuda” ha assegurat el conseller, després de subratllar l’imprescindible paper que els agricultors i ramaders exercixen. “Ens convé que els nostres agricultors no abandonen el camp perquè ens proveïxen dels millors productes i perquè la seua labor és el millor tallafocs en les nostres muntanyes”.

Barrachina ha recalcat la rapidesa de l’actuació i la simplificació del procés del decret, que aposta per l’ajuda directa sense barreres burocràtiques.

El conseller ha reiterat que “la simplificació és un dels eixos d’esta Conselleria”, com ja va quedar de manifest amb el Pla extraordinari per a la supervivència de la ramaderia que està permetent l’enviament de 21 milions de litres d’aigua de manera gratuïta i sense tràmits a 136 ramaderies, amb una inversió d’1,4 milions d’euros.

“Hem fet la vida senzilla als qui ho mereixien”, ha apuntat el conseller, i ha destacat que és la primera vegada en la història de la Comunitat Valenciana que s’adopta una mesura d’estes característiques per a ajudar “els que ens havien mostrat la seua desesperació per la falta d’aigua i la seua frustració per l’excés de burocràcia”.

**Al costat del sector primari**

El conseller Barrachina ha recordat que l’obligació de la Conselleria és estar al costat del sector primari i posar en marxa mesures per a alleujar la situació que estan travessant, tant amb la pèrdua de collites com per la pèrdua de pastures que està patint la ramaderia extensiva i semiextensiva. “Quan passe la pluja d’estos dies seguirem al costat dels nostres agricultors i ramaders”, ha assegurat.

Així, gràcies a este decret, 175.000 hectàrees de cultiu rebran una ajuda d’entre 200 i 4.500 euros en el cas de cultius herbacis, i fins a 1.200 euros en cultius llenyosos. Per la seua part, 182.719 caps de bestiar (12.132 vaques i 170.587 ovelles/cabres) rebran fins a 18.000 euros per explotació.

“17 milions d’euros per als nostres herois del camp, perquè nosaltres sí que creiem en ells i en què el sector primari té, i ha de tindre, un futur a la nostra Comunitat”.

Fecha: 23/10/2024